Καθεδρικός Ναός του Πουότσκ

Ο Καθεδρικός Ναός του Πουότσκ (πολωνικά: Katedra Płocka‎‎), ή Καθεδρικός Ναός της Υπεραγίας Θεοτόκου της Μασοβίας, είναι ρωμαιοκαθολικός καθεδρικός ναός στο Πουότσκ, στην κεντρική Πολωνία. Αποτελεί δείγμα ρομανικής αρχιτεκτονικής του 12ου αιώνα και είναι το παλαιότερο και σημαντικότερο ιστορικό μνημείο της πόλης, καθώς περιλαμβάνει τους τάφους αρκετών Πολωνών μοναρχών. Έχει χαρακτηριστεί ως Ιστορικό Μνημείο της Πολωνίας. Ιστορία Η επισκοπή στο Πουότσκ ιδρύθηκε περίπου το 1075. Η πρώτη σαφής αναφορά στον καθεδρικό ναό χρονολογείται στο 1102, όταν ο Βλαντίσλαφ Α΄ Χέρμαν ετάφη εκεί. Ο σημερινός ρομανικός καθεδρικός ναός ανεγέρθηκε μετά το 1129 από τον Πρίγκιπα Βολέσλαο Γ΄ το Στραβόστομος και τον επίσκοπο Αλεξάντερ του Μαλόν. Η ανοικοδόμηση αυτή ακολούθησε μία πυρκαγιά και διήρκεσε από το 1136 έως το 1144. Ο ναός καθαγιάστηκε το 1144 ως Εκκλησία της Υπεραγίας Θεοτόκου. Οι αρχικές χάλκινες θύρες του ρομανικού καθεδρικού ναού (οι οποίες σήμερα βρίσκονται στο Νόβγκοροντ της Ρωσίας) φέρουν ανάγλυφες παραστάσεις που απεικονίζουν στίχους της λεγόμενης «Ρωμαϊκής Ομολογίας Πίστεως», καθώς και τη μορφή του Αλεξάντερ του Μαλόν, επισκόπου του Πουότσκ. Οι θύρες κατασκευάστηκαν στο εργαστήριο του Μαγδεμβούργου περίπου το 1150. Στον καθεδρικό ναό σήμερα βρίσκεται αντίγραφο από μπρούντζο των θυρών, κατασκευασμένο τη δεκαετία του 1980. Στο βασιλικό παρεκκλήσι στη βόρεια πλευρά του καθεδρικού ναού βρίσκεται μαρμάρινη σαρκοφάγος που αποτελεί τον τάφο δύο Πολωνών ηγεμόνων, του Βλαντίσλαφ Α΄ Χέρμαν και του υιού του, Μπολέσλαφ Γ΄ του Στραβόστομου. Μετά από μεγάλη πυρκαγιά το 1530, το κτίριο ανακατασκευάστηκε από τον επίσκοπο Άντζεϊ Κζίτσκι ως νέο ναό αναγεννησιακού ρυθμού (1531–1535). Πρόκειται για τον πρώτο μεγάλο καθεδρικό ναό αναγεννησιακού ύφους στην Πολωνία, αν και ενσωμάτωνε τμήματα από γρανιτένιους λαξευτούς λίθους της ρομανικής βασιλικής. Οι αρχιτέκτονες ήταν ο Μπερναρντίνο ντε Τζανότις από τη Ρώμη, ο Τζοβάννι Τσίνι ντα Σιένα και ο Φίλιππο ντα Φιέζολε. Η κάτοψη του νέου καθεδρικού ναού βασίστηκε στις αναγεννησιακές βασιλικές της Ρώμης (Σαντ'Αγκοστίνο και Σάντα Μαρία ντελ Πόπολο). Ωστόσο, η εξωτερική αρχιτεκτονική διατήρησε χαρακτηριστικά των βορειοϊταλικών πλινθόκτιστων εκκλησιών, με μεγαλύτερη ομοιότητα προς τις τοπικές ύστερο-γοτθικές εκκλησίες της Μασοβίας. Αυτό πιθανότατα οφείλεται σε ανακατασκευαστικές εργασίες γύρω στο 1560 από τον Τζοβάννι Μπατίστα από τη Βενετία, ο οποίος προσέθεσε τον ευρύχωρο χορό και δύο δυτικούς πύργους. Το κτίριο αποκαταστάθηκε το 1903, οπότε και η σημερινή δυτική πρόσοψη, καθώς και οι πύργοι, επανασχεδιάστηκαν από τον αρχιτέκτονα που είχε την ευθύνη της αποκατάστασης, τον Στέφαν Σίλερ. Κατά την περίοδο του Μεσοπολέμου, το εσωτερικό διακοσμήθηκε με επιπλέον τοιχογραφίες από τους Βουαντίσουαφ Ντραπιέφσκι και Τσέσουαφ Ιντζκιέβιτς, ντόπιους μαθητές του Γιούζεφ Μεχόφερ, απόφοιτο της Ακαδημίας της Κρακοβίας. Το 2018, λόγω των ιστορικών, καλλιτεχνικών, επιστημονικών, υλικών και τοπιογραφικών του αξιών, ο καθεδρικός ναός, μαζί με ολόκληρο το Wzgórze Tumskie («Λόφος του Τούμ»), καταχωρίστηκε από τον Πρόεδρο της Πολωνίας ως Ιστορικό Μνημείο της Πολωνίας. Ενταφιασμοί Πολωνοί μονάρχες Βλαντίσλαφ Α΄ Χέρμαν Βολέσλαος Γ΄ ο Στραβόστομος Βολέσλαος Δ΄ ο Σγουρός Κορράδος Α΄ της Μασοβίας Μπολέσλαφ Β΄ της Μασοβίας Εικονοθήκη Παραπομπές Εξωτερικοί σύνδεσμοι Πολυμέσα σχετικά με το θέμα Καθεδρικός Ναός του Πουότσκ στο Wikimedia Commons Επίσημος ιστότοπος